চেন্নাই ওপেন টেনিসে খেলতে আসা ভারতীয় টেনিসের এক নম্বর তারকা বললেন, ‘‘রিও অলিম্পিক্সের দল বাছতে গিয়ে এবার নিশ্চয়ই পুরনো বিতর্ক ফিরে আসবে না।’’ যোগ করেছেন, ‘‘২০১৫ সালে তিনটে গ্র্যান্ড স্ল্যাম খেতাব জিতেছি আমি। ফলে ধরে নিতেই পারি, মিক্সড ডাবলসে আমি বাকিদের চেয়ে অনেকটা এগিয়ে রয়েছি।’’ জানিয়ে দিয়েছেন, পুরুষ ডাবলসে রোহন বোপান্না এবং মিক্সড ডাবলসে তাঁর পছন্দ সানিয়া মির্জা-কে। যদিও লিয়েন্ডার এ-ও জানাতে ভোলেননি যে, সেই সিদ্ধান্ত নিয়ে বোপান্না এবং সানিয়ার নিজস্ব মতামত দেওয়ার অবশ্যই অধিকার রয়েছে।
২০১২ লন্ডন অলিম্পিক্সের আগেও লিয়েন্ডার চেয়েছিলেন সানিয়ার সঙ্গে মিক্সড ডাবলস খেলতে। কিন্তু সানিয়ার ইচ্ছা ছিল সেই অলিম্পিক্সে মহেশ ভূপতির সঙ্গে খেলার। কিন্তু জাতীয় টেনিস ফেডারেশনের চাপে শেষপর্যন্ত লিয়েন্ডারই মিক্সড ডাবলসে খেলেন সানিয়ার সঙ্গে। সেই নিয়ে বিতর্কের ঝড় উঠেছিল। ৪৩ বছরের ভারতীয় তারকা বলেছেন, ‘‘আমি মনে করি পারফরম্যান্সের ভিত্তিতে সঠিক দল নির্বাচন করা হোক। আমি ব্যক্তিগতভাবে মনে করি, ডাবলস ইভেন্টে আমি এবং রোহন জুটি সেরা। মিক্সড ডাবলসে সানিয়াই সেরা পার্টনার।’’ আরও বলেছেন, ‘‘রিওতে টেনিস হবে হার্ড কোর্টে। আমি বিশ্বাস করি, আমি এবং সানিয়া দেশকে এবার পদক দিতে পারি। তবে অন্য কোনও কারণে যদি সেই দল নির্বাচিত না হয়, তাতে পদক থেকে বঞ্চিত হবেন দেশের মানুষই।’’
রিও’র দল নিয়ে ফেডারেশন কর্তাদের সঙ্গে কথাবার্তা শুরু করে দিয়েছেন লিয়েন্ডার। আইপিটিএল চলাকালীন আলাদাভাবে কথা বলেছেন সানিয়া এবং বোপান্নার সঙ্গেও। পেজ বলেছেন, ‘‘আমি রোহনের সঙ্গে কথা বলেছিলাম। কিন্তু মনে হয় না ওর সেই প্রস্তাব পছন্দ হয়েছে।’’ সানিয়া তাঁকে কী বলেছেন? লিয়েন্ডারের মন্তব্য, ‘‘আমি ওর সঙ্গেও কথা বলেছি। কিন্তু গত বছরে সানিয়াও অসাধারণ সাফল্য পেয়েছে। ওর নিজস্ব মতামত জানানোর অবশ্যই অধিকার রয়েছে।’’ কিন্তু যদি দেখা যায়, রিও অলিম্পিক্সে মিক্সড ডাবলসে সানিয়া এবং বোপান্না জুটি বেঁধে খেলবেন, সেক্ষেত্রে তাঁর কী স্টান্স হবে? লিয়েন্ডারের জবাব, ‘‘আমি নিজের মতো এগিয়ে চলব। আমার অতীত সাফল্যকে কিন্তু মুছে ফেলা যাবে না।’’